రుణాల్లో వృద్ధి తగ్గుతూ వస్తోంది..!
- తక్కువ స్థాయిల వద్దే నమోదవుతున్న ' క్రెడిట్‌ గోత్‌'
-  ఫిబ్రవరి మొదటి పక్షంలో కేవలం 4.8 శాతంగా నమోదు
- కొత్త లోన్‌ల విషయంలో వెనుకడుగు వేస్తున్న బ్యాంకులు
- పూర్తి ఉత్పత్తి లేక రుణాల జోలికి రాలేకపోతున్న కంపెనీలు
న్యూఢిల్లీ: 'రిజర్వు బ్యాంక్‌ ఆఫ్‌ ఇండియా' (ఆర్‌బీఐ) వ్యవస్థలో నగదు లభ్యతను పెంచేందుకు వడ్డీరేట్లను తగ్గిస్తూ వస్తున్నప్పటికీ.. రుణాల వితరణ పెద్దగా వృద్ధి కనపించడం లేదు. ఫిబ్రవరి మొదటి పక్షంలో బ్యాంకింగ్‌ రంగ రుణ వృద్ధి 4.8 శాతంగా నమోదు అయింది. అంతకు ముందు ఏడాది ఇదే కాలంలో ఈ వృద్ధి రేటు 11.2 శాతంగా ఉంది. ఫిబ్రవరి 3తో ముగిసిన పక్షం రోజుల కాలంలో ఇది కనిష్టంగా 4.71 శాతానికి పడిపోయిన సంగతి తెలిసిందే. 1998 తరువాత రుణ వితరణ వృద్ధి ఈ స్థాయి పడిపోవడం అదే తొలిసారి కావడం విశేషం. నిరర్ధక ఆస్తులు అంతకంతకు పెరుగుతూ పోతున్న తరుణంలో కొత్తగా లోన్లను అందించేందుకు బ్యాంకులు వెనుకడుగు వేస్తుండడంతో రుణ వృద్ధి క్రమంగా క్షీణిస్తూ వస్తోంది. ఆర్‌బీఐ లెక్కల ప్రకారం వసూలు కాని మొండి బాకీల విలువ గత డిసెంబరు నాటికి రూ.6 లక్షల కోట్లను దాటేసిన సంగతి తెలిసిందే. స్ట్రెస్‌ అసెట్‌ విలువ మొత్తం లోన్లలో 12.5 శాతం వరకు ఉండవచ్చని అంచనాలు చెబుతున్నాయి. వీటి విలువ దాదాపు 9.5 కోట్లకు పైమాటేనని తెలుస్తోంది. మరోవైపు తయారీ రంగంలోని సంస్థలు ఏర్పాటు చేసుకున్న తయారీ సామర్థ్యంలో కేవలం 70% మాత్రమే వాడుకోగలుగుతున్నాయి. దీంతో కంపెనీలు తన నిర్వహణ మూలధనం కోసం బ్యాంకుల గుమ్మం తొక్కడం తగ్గించారు. ఇది కూడా బ్యాంకుల రుణాలు తీసుకోవడాన్ని తగ్గించేస్తోంది. పెద్దనోట్ల రద్దు కూడా రుణాల వితరణపై ప్రభావం చూపుతున్నట్టుగా కనిపిస్తోంది.
పెద్దనోట్లను మార్చుకోవడానికి ఇచ్చిన సమయం డిసెంబరు 30తో ముగియడం.. ఆ తరువాత బ్యాంకులు ఈ రద్దు చేసిన సొమ్ము నిర్వహణ కోసం ఎక్కువ సమయం కేటాయించాల్సి వస్తుండడం వల్ల బ్యాంకు అధికారులు రుణ వితరణపై పెద్దగా ఆసక్తి కనబరచడం లేదు.
మీ స్నేహితులకు రికమెండ్ చెయ్యండి